b'\n_START_ARTICLE_\nMerike Vaitmaa\n_START_PARAGRAPH_\nMerike Vaitmaa (s\xc3\xbcnninimi Merike J\xc3\xb5ulma; s\xc3\xbcndinud 25. detsember 1939 Rakveres) on eesti muusikateadlane ja -pedagoog._NEWLINE_1966. aastal l\xc3\xb5petas ta Tallinna Riikliku Konservatooriumi muusikateaduse eriala diplomit\xc3\xb6\xc3\xb6ga "Eduard Tubina s\xc3\xbcmfooniline dramaturgia" (juhendaja Karl Leichter)._NEWLINE_Aastatel 1965\xe2\x80\x931980 t\xc3\xb6\xc3\xb6tas ta vaheaegadega Eesti Raadio muusikasaadete toimetajana. Aastatel 1973\xe2\x80\x931978 oli ta Estonia teatri kirjandusala juhataja. 1980. aastast t\xc3\xb6\xc3\xb6tas Tallinna Riikliku Konservatooriumi \xc3\xb5ppej\xc3\xb5una, \xc3\xb5petades peamiselt anal\xc3\xbc\xc3\xbctilisi aineid._NEWLINE_Ta on anal\xc3\xbc\xc3\xbcsinud paljude Eesti heliloojate, sealhulgas Eduard Tubina, Arvo P\xc3\xa4rdi, Lepo Sumera ja Erkki-Sven T\xc3\xbc\xc3\xbcri loomingut, aga ka n\xc3\xbc\xc3\xbcdismuusikat.'